Kendte bygninger som Vor Frue kirke og Aalborg Kloster danner rammen om en såkaldt lydvandring.

Bevæbnet med en guitar, sin sangstemme og friske gåben tager Sara Grabow nordjyder med på en anderledes musikalsk mandagstur i Aalborg. Blandt andet Vor Frue kirke og Aalborg Kloster danner ramme om sangerindens optræden. En performance hvor hun ønsker at udnytte ældre bygningers særlige klang. - Vi slår ørene lidt ud og lærer at lytte igen, kan man sige, for vi har så meget støj i samfundet, der gør, at vi har lukket ørene lidt til, fortæller Sara Grabow til TV2 Nord. Publikum vandrer mellem de forskellige spillesteder, og der er også fællessang på programmet. Dagens event sluttede i Vor Frue kirke. Her bad Sara Grabow blandt andet de mere end 60 fremmødte om at lukke øjnene og følge lyden, mens hun bevægede sig rundt i forskellige afkroge af kirken. - Når jeg kommer med ind og spiller, så kommer der en fordybelse med ind, som også gør, at man tager sig tid til at se rummet, siger Sara Grabow. Musikaliteten ligger måske i generne for Sara Grabow, der er datter af Sebastian. Hun spiller sine egne sange, men der blev også plads til en enkelt af hendes fars. Publikum var begejstrede for den anderledes oplevelse, som tilmed var gratis. - Jeg lukkede øjnene og så lod jeg det bare flyde ind. Jeg synes, at det er skønt, at sådan en lille dame kan have så stor en stemme, og hun synger nogle gange med nogle helt vilde overtoner. Hun går rent ind synes jeg, der er meget kærlighed i hendes lyd, forklarer Jan Olesen fra Aalborg til TV2 Nord.